Document ID: 32013R0397

KOMISIJOS REGLAMENTAS (ES) Nr. 397/2013
2013 m. balandžio 30 d.
kuriuo dėl naujų keleivinių automobilių išmetamo CO2 kiekio stebėsenos iš dalies keičiamas Europos Parlamento ir Tarybos reglamentas (EB) Nr. 443/2009
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 8 straipsnio 9 dalies antrą pastraipą,
kadangi:
(1)
vykdant naujų keleivinių automobilių išmetamo CO2 kiekio stebėseną 2010 ir 2011 m. pastebėta, kad tiksliai apskaičiuoti vidutinį savitąjį išmetamo CO2 kiekį ir savitąsias teršalų išmetimo normas įmanoma tik turint išsamius Reglamento (EB) Nr. 443/2009 8 straipsnio 1 dalyje nurodytus duomenis. Todėl Reglamento (EB) Nr. 443/2009 II priedo C dalies pirmoje lentelėje derėtų nurodyti tik tuos jungtinius duomenis, kurie yra absoliučiai būtini taikant tą reglamentą;
(2)
tačiau siekiant, kad keleivinių automobilių išmetamo CO2 kiekio stebėsena būtų kokybiškesnė ir tikslesnė, būtina nustatyti tam tikrus papildomus reikiamus duomenų parametrus ir įtraukti kitus parametrus, kurių stebėsena iki šiol vykdyta savanoriškai;
(3)
į parametrus, kurie turi būti stebimi ir nurodomi ataskaitose, įtraukus tipo patvirtinimo numerį, gamintojams gali būti lengviau patikrinti orientacinį apskaičiuotą jų vidutinį savitąjį išmetamo CO2 kiekį ir savitąją teršalų išmetimo normą, taigi ir užtikrinti, kad galutinis duomenų rinkinys būtų tikslesnis;
(4)
apskaičiuojant gamintojo vidutinį savitąjį išmetamo CO2 kiekį neatsižvelgiama į keleivinius automobilius, kurių tipas patvirtinamas mažomis serijomis nacionaliniu lygmeniu pagal 2007 m. rugsėjo 5 d. Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (2), 23 straipsnį ir automobilius, kurie pagal tos direktyvos 24 straipsnį patvirtinami individualiai. Vis dėlto svarbu vykdyti nuoseklią tų automobilių skaičiaus stebėseną siekiant įvertinti galimą poveikį stebėsenos procesui ir galimybei pasiekti Sąjungos vidutinę CO2 išmetimo normą. Todėl kasmet turėtų būti pateikiami jungtiniai tokių registracijų duomenys;
(5)
be to, siekiant užtikrinti, kad keleivinių automobilių išmetamo CO2 kiekio stebėsena būtų suderinta su analogiška lengvųjų komercinių automobilių stebėsena pagal 2011 m. gegužės 11 d. Europos Parlamento ir Tarybos reglamentą (ES) Nr. 510/2011, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį (3), reikėtų nustatyti, kad, be tipo patvirtinimo numerio, variklio darbinis tūris ir suvartojamos elektros energijos kiekis taip pat būtų privalomi stebėsenos parametrai. Be to, kai atitikties liudijimas nenaudojamas kaip pirminis duomenų šaltinis ir duomenys imami, inter alia, iš tipo patvirtinimo dokumentų, reikėtų paaiškinti, kad tokiais atvejais tie duomenys turi atitikti atitikties liudijimo duomenis;
(6)
siekiant užtikrinti, kad į minėtus pakeitimus būtų atsižvelgta vykdant duomenų stebėseną 2013 m., įsigaliojimo datą reikėtų nustatyti ne vėlesnę kaip septinta diena po šio akto paskelbimo Europos Sąjungos oficialiajame leidinyje;
(7)
todėl Reglamentas (EB) Nr. 443/2009 turėtų būti atitinkamai iš dalies pakeistas;
(8)
šiame reglamente numatytos priemonės atitinka Klimato kaitos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 443/2009 II priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 30 d.

Labels: 12
7
8
20